**Irisbus Citelis 12M** je model mestského nízkopodlažného autobusu spoločnosti Irisbus, ktorá ho predstavila 31. marca 2005. Citelis 12M je nástupcom modelu Citybus 12M (Renault Agora). Rovnako ako jeho predchodca, aj Citelis 12M je vyrábaný buď vo francúzskom meste Annonay, alebo novo v talianskom Valle Ufita, pričom špeciálne požiadavky českých a slovenských zákazníkov sú riešené v závode vo Vysokom Mýte Iveco Czech Republic (predtým Karosa). Model sa vyrábal od roku 2005, v roku 2013 ho nahradil model Iveco Urbanway 12M. Výroba autobusov Irisbus Citelis 12M bola ukončená o rok neskôr, v roku 2014.

Konštrukcia
-----------

Pôvodom predvádzací Citelis 12M Euro 3 ev.č. 3501
Citelis 12M sa konštrukčne veľmi podobá Citybusu 12M. Ide o dvojnápravový nízkopodlažný autobus s polosamonosnou karosériou. Tá bola najprv zostavená do skeletu a potom prešla kataforetickým kúpeľom, nalakovaním a oplechovaním. Rám podvozku je vytvorený z oceľových nosníkov a priečok, bočnice a strecha sú vyrobené zo zváraných ťahaných profilov a oplechované. Zatiaľ čo zadné čelo tvorí jeden panel sklolaminátu, predné čelo je vyrobené z uzavretých profilov, ktoré sú pokryté plechom a plastom. Motor a prevodovka autobusu sa nachádzajú v mohutnej zadnej časti. Predné okno vozidla je ukotvené v gumovom profile, ostatné sklá sú lepené. V pravej bočnici sú umiestnené troje (v prípade prímestskej verzie iba dvoje – predné a stredné) dvojkrídlové skladacie dvere. V priestore stredných dverí sa nachádza výklopná plošina pre kočíky a invalidné vozíky, pre ktoré je určený voľný priestor práve naproti tomuto vstupu. Výška podlahy je u predných dverí 320 mm nad vozovkou, v priestore stredných a zadných dverí potom 330 mm. Túto výšku môže vodič ešte viac znížiť pomocou tzv. kneeling (mierne nakláňanie vozidla v zastávke smerom k nástupnému ostrovčeku), ktorým je možné autobus vybaviť.

Prímestská verzia Citelis – Irisbus Citelis Line
Štandardná, 12 metrová verzia autobusu Citelis je vyrábaná v niekoľkých variantoch. Mestské (trojdverové) autobusy môžu byť buď klasické dieselové alebo poháňané zemným plynom (verzia CNG). Prímestská (dvojdverová) verzia (**Citelis Line**), ktorá sa vďaka naležato uloženému motoru líši zadným čelom, je produkovaná iba vo verzii diesel - Citelis Line vlastní v počte 1 kus Dopravný podnik mesta Žiliny, ktorý však autobus nasadil na linky MHD. Okrem toho existuje aj prímestská verzia tiež v dvojdverovom vyhotovení, ale motor a zadné čelo má riešené ako mestská verzia - takéto autobusy vlastní SAD Zvolen a jazdia na CNG pohon. Existuje aj kĺbová verzia Citelisu, Citelis 18M. Prvá verzia Citelis bola vybavená motorom spĺňajúcim emisnú normu Euro 3, od roku 2007 motory spĺňajú normu Euro 4, na želanie zákazníka aj normu EEV. Upravené karosérie štandardné aj článkové varianty sú využívané spoločnosťou Škoda k stavbe trolejbusov Škoda 24Tr Irisbus (štandardné) a Škoda 25Tr Irisbus (kĺbový).

Karoséria Irisbus Citelis 12M je použitá aj pre český prototyp hybridného vodíkového elektrobusu v rámci projektu FCz-H2BUS.

Výroba a prevádzka
------------------

Jeden z Banskobystrických Citelisov
Prototyp vozidla Citelis 12M bol vyrobený na začiatku roku 2005, česká verzia (vyprodukovaná Karosa) bola vyrobená v prvej polovici toho istého roka. V druhej polovici roka 2005 absolvoval tento autobus skúšobné jazdy na linkách MHD po celom Česku. V decembri 2005 tento voz zakúpil Dopravný podnik hl. m. Prahy, ktorý ho v januári 2006 zaradil do svojho vozového parku pod evidenčným číslom 3501. Autobus je v prevádzke doteraz. Výroba modelu Citelis 12M, ktorý nahradil Citybus 12M, začala ešte v roku 2005. V Česku sú autobusy Citelis 12M v prevádzke napríklad v Prahe, Brne, Ostrave, Hradci Králové, Karlových Varoch, Plzni a mnohých ďalších mestách.
CNG verzia je najviac zastúpená v Havířove, od roku 2005 bolo dodaných už 16 kusov. Na Slovensku jazdia autobusy Citelis 12M v mestách Bratislava, Trnava, Prievidza, Banská Bystrica, Považská Bystrica, Martin, Žilina, Ružomberok, Spišská Nová Ves, Prešov a Zvolen, kam boli v roku 2014 dodané aj posledné vozidlá tohto typu. Jedno vozidlo Citelis CNG sa objavuje aj na MHD Pezinok prevadzkovaná spol. (AZ-Lines) Nitra.

| Dopravca | Počet vozidiel | Rok výroby | Ev. čísla | Typ |
| --- | --- | --- | --- | --- |
| DP Bratislava | 10 | 2007 - 2011 | 4005 - 1036 |  |
| DPM Žilina | 0 | 2006 - 2007 | 21 - 24 |  |
| MHD Liptovský Mikuláš | 1 | 2008 | RK-984AZ |  |
| MHD Ružomberok | 2 | 2008 | RK-984AZ - RK222BC |  |
| SAD Trnava | 14 | 2011 | TT-097EK - TT-370EK |  |
| DPM Martin | 0 | 2005 - 2008 | 2 - 11 |  |
| MHD Trenčín | 0 | 2006 - 2008 | 01 - 05 |  |
| DPM Prešov | 10 | 2005 - 2008 | 360 - 400 |  |
| MHD Spišská Nová Ves | 1 | 2007 | KE-310FR |  |
| SAD Zvolen | 30 | 2009 - 2014 | ZV-153CA - ZV-720CX | (CNG Verzia) |
| SAD Prievidza | 0 | 2009 | PD-978DL - PD-982DL | (CNG Verzia) |

Zdroj
-----

* *Tento článok je čiastočný alebo úplný preklad článku Irisbus Citelis 12M na českej Wikipédii.*

Iné projekty
------------

Commons
* Spolupracuj na Commons Commons ponúka multimediálne súbory na tému **Irisbus Citelis 12M**

Externé odkazy
--------------

* Informácie na stránkach výrobcu
* Článok s fotografiami o vozidlách Citelis 12M v Prahe Archivované 2008-02-12 na Wayback Machine
* Rozsiahla fotogaléria brnianskych autobusov Irisbus Citelis 12M
* Informácie o žilinskom prímestskom vozidle Citelis Line

| * z
* d
* u
Autobusy vyrábané podnikom Karosa (teraz Iveco Czech Republic) vo Vysokom Mýte |
| --- |
| 
* Škoda 706 RO
* Tatra 500 HB
* Karosa SB
* Karosa A 30

 |
| Mestské | 
* 706 RTO MTZ
* 706 RTO MEX
* ŠM 11
* B 731
* B 732
	+ B 732.1670 Legobus
* B 831
* B 832
* B 931
* B 932
* B 951
* B 952
* Citybus 12M
* Citelis 10.5M
* Citelis 12M
* Crossway LE
* Urbanway 12M
* Urbanway 10.5M
* Streetway 12M

 |
| Prímestské | 
* 706 RTO CAR
* ŠL 11
* C 733
* C 734
* C 735
* C 834
* C 835
* C 934
* C 935
* C 954
* C 955
* C 956 (Axer)
* Récréo
* Ares
* Crossway
* Récréo
* Crossway LE

 |
| Diaľkové | 
* 706 RTO LUX
* ŠD 11
* LC 735
* LC 736
* LC 737 (HD 11)
* LC 757 (HD 12)
* LC 936
* LC 937 (GT 11)
* LC 956
* LC 957 (HD 12)
* Arway

 |
| Kĺbové | 
* 706 RTO-K
* ŠM 16,5
* B 741
* C 744
* B 841
* B 941
* B 961
* C 943
* Citybus 18M
* Citelis 18M
* Urbanway 18M
* Streetway 18M

 |
| Karosa radu Š · Karosa radu 700 · Karosa radu 800 · Karosa radu 900 |